|  |
| --- |
|  ethnosimo-aade-gr |

 Αθήνα, 26 Απριλίου 2024

**ΔΕΛΤΙΟ ΤΥΠΟΥ**

**ΑΑΔΕ: Nέα ψηφιακή εφαρμογή για την καταχώρηση των ραντεβού διασύνδεσης ERP – POS**

Σε λειτουργία τίθεται το **Μητρώο Παρεχόμενων Υπηρεσιών Τεχνικής Υποστήριξης ERP**. Οι επιχειρήσεις τεχνικής υποστήριξης ERP πρέπει **να καταχωρήσουν έως** **31/5** τα προγραμματισμένα ραντεβού με τις υπόχρεες επιχειρήσεις για τη διασύνδεση των ταμειακών συστημάτων τους με τα POS, τα οποία πρέπει να **υλοποιηθούν έως την 1/7**. Ειδικότερα, με απόφαση του Διοικητή της Ανεξάρτητης Αρχής Δημοσίων Εσόδων, Γιώργου Πιτσιλή, ορίζονται τα παρακάτω:

**Α. Για τις επιχειρήσεις τεχνικής υποστήριξης ERP**

Οφείλουν να δηλώσουν **έως 31/5** το σύνολο των ραντεβού τους, ανάλογα με τον χρόνο υλοποίησής τους, ακολουθώντας το παρακάτω χρονοδιάγραμμα:

|  |  |
| --- | --- |
| **Καταχώρηση ραντεβού στο Μητρώο** | **Ημερομηνία προγραμματισμένου ραντεβού** |
| από 26/4 έως 13/5 | από 26/4 έως και 1/7 |
| από 14/5 έως και μία εργάσιμη ημέρα πριν την πραγματοποίησή του ραντεβού  | από 26/4 έως και 31/5 |
| από 14/5 έως και την 31/5 | από 1/6 έως και 1/7 |

Επισημαίνουμε ότι η προϋπόθεση για την παράταση της προθεσμίας διασύνδεσης έως 1/7 είναι η επιχείρηση να διαθέτει προγραμματισμένο ραντεβού με σκοπό την υλοποίηση διασύνδεσης εντός Ιουνίου 2024.

Η εφαρμογή είναι διαθέσιμη στην ψηφιακή πύλη myAADE (myaade.gov.gr), στη διαδρομή **Εφαρμογές > Λοιπές Υπηρεσίες > Μητρώο Παρεχόμενων Υπηρεσιών Τεχνικής Υποστήριξης ERP**.

Η Δήλωση Πληροφοριών Χρηστών ERP θα περιλαμβάνει τα εξής:

1. ΑΦΜ Χρήστη ERP

2. Εμπορική ονομασία ERP

3. Ένδειξη (Ν/Ο) μη λειτουργίας της οντότητας Χρήστης ERP έως και την 1η Ιουλίου 2024 λόγω εποχικότητας (προαιρετικό πεδίο).

4. Ημερομηνία προγραμματισμένου ραντεβού, για την υλοποίηση της διασύνδεσης του ERP και του/των ΦΗΜ ή του λογισμικού Παρόχου Υπηρεσιών ηλεκτρονικής έκδοσης στοιχείων με τα Μέσα Πληρωμών που διαθέτει ο Χρήστης ERP.

**Β. Για τις υπόχρεες επιχειρήσεις**

Μετά την υποβολή της Δήλωσης Πληροφοριών από τις επιχειρήσεις τεχνικής υποστήριξης και **από τις 14 Μαΐου** οι υπόχρεες επιχειρήσεις οφείλουν:

* να ελέγξουν τις πληροφορίες στην ψηφιακή πύλη myAADE (myaade.gov.gr) στη διαδρομή **Μητρώο και Επικοινωνία > Στοιχεία Επιχείρησης** και
* να διατυπώσουν ενδεχόμενες διαφωνίες με τα καταχωρημένα στοιχεία, επιλέγοντας τη σχετική ένδειξη. Η ΑΑΔΕ θα ενημερώνει την επιχείρηση τεχνικής υποστήριξης ERP ώστε να προχωρήσει στις απαραίτητες διορθώσεις.

Σε περίπτωση που υπόχρεη επιχείρηση δεν έχει δηλωθεί έως τις 13/5 σε προγραμματισμένο ραντεβού, θα λάβει μήνυμα ηλεκτρονικού ταχυδρομείου, για την άμεση ανεύρεση επιχείρησης τεχνικής υποστήριξης.